Kalmte gevra ná ontvoering van munisipale bestuurderMaggie Skhosana (Foto: Verskaf) Die Nkangala-distriksmunisipaliteit in Mpumalanga vra vir kalmte nadat sy munisipale bestuurder en haar motorbestuurder Donderdag helder oordag buite die hekke van dié munisipaliteit op Middelburg ontvoer is. “Ons is oortuig daarvan dat hulle mettertyd opgespoor sal word,” sê die waarnemende burgemeester, Leah Mabuza, in ’n verklaring. Die ANC in Mpumalanga het intussen sy skok uitgespreek nadat Maggie Skhosana, wat in ’n rolstoel is, en haar motorbestuurder, Gugu Mtsweni, Donderdagoggend voor die munisipaliteit voorgekeer en ontvoer is. Brig. Selvy Mohlala, polisiewoordvoerder, sê voorlopige inligting dui daarop dat Skhosana en Mtsweni in hul oranjekleurige Volkswagen Polo deur verdagtes in ŉ wit motor voorgekeer is. Die verdagtes het polisie-uniforms aangehad. Skhosana se voertuig sowel as die verdagtes se voertuig is kort ná die ontvoering opgemerk waar die twee voertuie agtermekaar in dieselfde rigting gery het. Skhosana se motor, haar rolstoel en ander persoonlike besittings is later by ’n myn in die omgewing gevind. Daar is egter nog geen spoor van Skhosana óf Mtsweni nie. Niemand is nog in hegtenis geneem in verband met die vroue se ontvoering nie. “Die ANC veroordeel hierdie daad van misdaad en wreedheid teenoor vroue wat is deel van die mees kwesbare deel van die samelewing,” sê die kantoor van die provinsiale ANC-sekretaris in ’n verklaring.